Το μισόκιλο μπιφτέκι το γεμιστό του Ζάχου
Γι' αυτό το μπιφτέκι σχηματίζεται ουρά έξω από Το Καπηλειό του Ζάχου στα Καμίνια. Και όχι αδικαιολόγητα, καθώς εκτός από γενναία μερίδα, έχει μεγάλη νοστιμιά.
1.000 γρ. κιμάς μοσχαρίσιος, από ελιά, 1.000 γρ. κιμάς χοιρινός, από σπάλα, 4 μεγάλα ξερά κρεμμύδια, πολύ ψιλοκομμένα, 1 μεγάλη ώριμη ντομάτα, πολτοποιημένη στον πολυκόφτη, 1 μάτσο μαϊντανός, ψιλοκομμένος, 400 γρ. ψωμί μπαγιάτικο, χωρίς κόρα, μουλιασμένο σε νερό και καλά στυμμένο, 1 κουτ. γλυκού μαγειρική σόδα, 4-5 κουτ. σούπας ξίδι, 100 ml ελαιόλαδο, 1 κουτ. σούπας ξερή ρίγανη, αλάτι, φρεσκοτριμμένο πιπέρι, 800 γρ. φέτα, θρυμματισμένη, 4 μικρές πιπεριές κέρατο, ψιλοκομμένες, 800 γρ. γραβιέρα Αμφιλοχίας, τριμμένη
Για το γεμιστό μπιφτέκι του Ζάχου ξεκινάμε και βάζουμε όλα τα υλικά σε μεγάλη λεκάνη και τα ζυμώνουμε καλά μέχρι να αναμειχθούν.Σκεπάζουμε τη λεκάνη και αφήνουμε το μείγμα κατά μέρος (όχι απαραίτητα στο ψυγείο) για 3-4 ώρες, ώστε να ξεκουραστεί και να αναμειχθούν τα αρώματα.Αν επιλέξουμε γέμιση με φέτα, ανακατεύουμε το θρυμματισμένο τυρί με τις πιπεριές σε ένα μπολ.Χωρίζουμε το μείγμα κιμά σε 4 ίσα μέρη.Πλάθουμε το κάθε μέρος σε μπάλα και το πιέζουμε για να πλατύνει σε παχύ δίσκο.Μοιράζουμε το μείγμα φέτας-πιπεριάς σε κάθε δίσκο και τον διπλώνουμε προσεκτικά ώστε να καλύψει τη γέμιση.Πλάθουμε ξανά το κάθε μπιφτέκι να αποκτήσει ξανά το σχήμα του και πάχος περίπου 2 εκ.Την ίδια διαδικασία ακολουθούμε αν επιλέξουμε τη γέμιση με γραβιέρα.Αλατοπιπερώνουμε τα μπιφτέκια και από τις δύο πλευρές.Προθερμαίνουμε το γκριλ σε σχετικά υψηλή θερμοκρασία.Λαδώνουμε τη σχάρα του φούρνου και ακουμπάμε εκεί τα μπιφτέκια.Φουρνίζουμε σε ένα από τα μεσαία  ράφια του φούρνου και κάτω από τη σχάρα τοποθετούμε ένα ταψί για να πέσουν τυχόν υγρά.Ψήνουμε τα γεμιστά μπιφτέκια για 15 λεπτά από κάθε πλευρά, μέχρι να ροδίσουν ωραία, να ψηθούν στο εσωτερικό και να λιώσουν τα τυριά.
Μοσχαρίσιος κιμάς,Τυρί,Χοιρινός κιμάς,BBQ